Zagreb: Solidarnost sa žrtvama terorizma u Sjedinjenim Državama (11/12/01) - 2001-12-11
Teroristički napadi na New York i Washington predstavljali su napad na čitav svijet, izjavio premijer Ivica Račan
Danas je u zgradi hrvatske vlade, točno u 14 sati i 46 minuta, upriličen spomen na žrtve terorističkih napada na Sjedinjene države, koji su se dogodili prije tri mjeseca. Bili su nazočni premijer Račan, predsjednik Sabora Tomčić, američki veleposlanik u Hrvatskoj Rossin, članovi vlade, crkveni velikodostojnici te članovi diplomatskog zbora. Tom prigodom premijer Ivica Račan je izjavio: "Borba protiv terorizma neće biti niti laka niti brza. Neće se moći voditi niti samo silom, a niti samo oružjem. Niti će je moći provesti samo jedna zemlja. Za Hrvatsku u tome nema dvojbi. Ona se odmah aktivno uključila u međunarodni anti-teroristički savez i odlučna je pridonijeti u borbi protiv terorističke prijetnje koja se nadvila nad sav demorkatski svijet. Ozbiljnu prijetnju međunarodnoj stabilnosti koja se u Americi dogodila prije tri mjeseca treba kazniti, ali se moraju spriječiti i sve buduće terorističke akcije. To je moguće samo sagledavanjem i eliminiranjem svega onoga što terorizam uzrokuje i što mu pomaže. To je moguće samo zajedništvom i suradnjom zemalja kojima je stalo do mira i slobode. A to se upravo danas događa. Zato ćemo pobijediti terorizam. Danas, još jednom u mislima smo zajedno, upućujemo izraze solidarnosti žrtvama terorizma počinjenog u Americi, a počinjenog i protiv čitavog svijeta." Američki veleposlanik i Hrvatskoj, Lawrence Rossin, je rekao: "Sjetimo se žrtava, ljudi poput Alfreda Vukoše i Dominika Mirkovića, Amerikanaca hrvatskog podrijetla koji su nestali u World Trade Centru. Prisjećamo se heroja koji su dali izniman doprinos, koji su dali samo sebe, nakon 11. rujna. Sjećat ćemo se ljudi kao što je Roy Chelsen, iz vatrogasne ekipe 28. s Manhattana, čija sestra radi u Hrvatskoj, u američkom veleposlanstvu, i koja je danas s nama." "Svijet se drastično promijenio od 11. rujna jer to nije bio samo napad na SAD, već na sve ljude ovog svijeta, rekao je veleposlanik Rossin i nastavio: "Napredak je već učinjen, teroristi su u bijegu. Protu-teroristička koalicija je čvrsta i odlučna u ispunjenju svojih ciljeva - poraziti terorizam, obraniti slobodu i osigurati ljudska prava i demokratske vrijednosti. Narod Afganistana oslobođen je jednog bezosjećajnog režima, koji je žene podvrgnuo neljudskim uvjetima, te zlostavljao tisuće ljudi koji nisu prihvatili njihove dogme, te koji je opustošio zemlju. Pomoć polako dopire do žrtava terorizma i međunarodna će zajednica pomoći u izgradnji demorkatskog sustava."